مەسیحییەت لە کووەیت

ئایینی مەسیحی لە کووەیت دووەم ئایینی بەربڵاوە لەنێو دانیشتوانی دوای ئیسلام، بەپێی ئاماری ساڵی ٢٠١٠ ی سەنتەری توێژینەوەی پیو، ژمارەی مەسیحییەکان لە نێوان تاراوگە و بیانییەکان نزیکەی ٤٠٠ ھەزار مەسیحییە  ، یان نزیکەی ١٤.٣٪ی کۆی دانیشتووان.  ژمارەی مەسیحییەکان لەو وڵاتە لە زیادبووندایە. لە مانگی حوزەیرانی ٢٠١٨ ، دەسەڵاتی گشتی بۆ زانیاری مەدەنی ژمارەی مەسیحی تاراوگە و ھاووڵاتییان بە نزیکەی ٨٣٢،٤٧٥ کەس خەمڵاند، کە دەکاتە نزیکەی ١٨.٢٪ی کۆی دانیشتوانی کووەیت. ژمارەی ئەو ھاووڵاتییە مەسیحیانەی کە ڕەگەزنامەی کووەیتیان ھەیە لە نێوان ٢٩٠  بۆ ٤٠٠ کەسە.  

مەسیحییەکان لە کووەیت دابەش بوون بەسەر کەنیسەی کاسۆلیکی و ئۆرتۆدۆکس و پرۆتستانت. کەنیسەی کاسۆلیکی گەورەترین تائیفەی مەسیحییە لەڕووی ژمارەوە، کە ٢٣٠ ھەزار کەسی تێدایە، دواتر کەنیسەی ئۆرتۆدۆکس بە ١٣٠ ھەزار کەس، دواتر کڵێسا پرۆتستانتەکان بە ٣٠ ھەزار کەسەوە.  مەسیحییەکان لە کووەێت لە ڕووی نەتەوەییەوە دابەش بوون، ھەندێکیان لە ئاسیا، ئەورووپا، ئەمریکا، شام و میسرەوە دێن، جگە لە کەمینەیەکی کەمی عەرەبە ناوخۆییەکان.مەزھەبەکانی مەسیحی بە ئازادییەکی تەواوەوە ڕێوڕەسمە ئاینییەکانی خۆیان بەڕێوەدەبەن و جگە لە ھاووڵاتیانی مەسیحی کووەیتی، زیاتر لە ٧٠ نەتەوەیان ھەیە. ئەوان ھیچ گرفتێک لە ئەنجامدانی ڕێوڕەسمەکانیاندا نابینن، لەگەڵ ئەو کتێبە پیرۆزانەی کە وەرگێڕدراون بۆ زیاتر لە ٣٥ زمان بۆ ھەموو پێکھاتەکان، بەڵام کێشەکە لە تەسکی و سنوورداربوونی بەردەستبوونی شوێنەکانی پەرستندایە. لە کووەیت ھەشت یان نۆ کڵێسای دانپێدانراو ھەیە، لەنێویاندا کۆمەڵگەیەکی کڵێسا لە دڵی پایتەخت، کە خزمەت بە نزیکەی ٤٠٠ ھەزار مەسیحی دەکات. مەسیحییەکان لە کووەیت لە ڕۆژانی ھەینی و شەممەی ھەموو ھەفتەیەکدا ڕێوڕەسمی پەرستن ئەنجام دەدەن. 

 سەرچاوەکان